KIRJALLINEN KYSYMYS E-3759/00 esittäjä(t): Gilles Savary (PSE) komissiolle. Komission kanta IATA:n hintaneuvotteluista.



Virallinen lehti nro 187 E , 03/07/2001 s. 0040 - 0041



KIRJALLINEN KYSYMYS E-3759/00 esittäjä(t): Gilles Savary (PSE) komissiolle (4. joulukuuta 2000) Aihe: Komission kanta IATA:n hintaneuvotteluista IATA:n (International Air Transport Association) rahti- ja matkustajakuljetusten hintaneuvottelut ovat olennainen osa kyseisen järjestön perustamaa interline-järjestelmää, jonka ansiosta lentokuljetukset voidaan sovittaa yhteen koko maailmassa ja jonka edut kuluttajille on myönnetty jo pitkään. Jäsenvaltiot ja komissio ovat aina tukeneet järjestelmää. Komissio on katsonut, että hintaneuvotteluissa voidaan soveltaa ryhmäpoikkeusta EY:n perustamissopimuksen 81 artiklan 1 kohdan ja 81 artiklan 3 kohdan nojalla. Asetuksessa 1617/93 (ETY), sellaisena kuin se on muutettuna asetuksilla 1523/96 (EY)(1) ja 1083/99 (EY)(2), rajoitetaan ryhmäpoikkeus koskemaan pelkästään matkustajakuljetusten hintaneuvotteluja. IATA haki rahtikuljetusten hintaneuvotteluiden yksittäispoikkeusta komissiolta vuonna 1997, mutta ei ole vieläkään saanut vastausta. Aikooko komissio uusia matkustajakuljetuksia koskevien hintaneuvottelujen ryhmäpoikkeuksen? Toimiiko se toimialan, kuluttajien ja jäsenvaltioiden kannan mukaisesti? Miksei komissio ole vielä ilmaissut kantaansa rahtikuljetusten hintaneuvotteluja koskevasta yksittäispoikkeuksesta, vaikka sitä haettiin jo yli kolme vuotta sitten? Miten komissio aikoo toimia tämän suhteen? (1) EYVL L 190, 31.7.1996, s. 11. (2) EYVL L 131, 27.5.1999, s. 27. Mario Montin komission puolesta antama vastaus (5. helmikuuta 2001) IATA:n (International Air Transport Association) hintaneuvottelujärjestelmä perustettiin toisen maailmansodan jälkeen, jolloin kilpailu lentoliikenteen alalla oli erittäin vähäistä. Nykyisin lentoliikenteen markkinat ovat hyvin erilaiset ja alan vapauttaminen on yhteisössä, Yhdysvalloissa ja muualla johtanut tehokkaaseen kilpailuun monilla reiteillä. Komissio harkitsee parhaillaan sitä, uusiiko se matkustajakuljetuksia koskeville IATA:n hintaneuvotteluille 81 artiklan 3 kohdan nojalla myönnetyn poikkeusluvan. Kilpailun pääosasto julkaisee lähiviikkoina kuulemismenettelyn yhteydessä asiakirjan, jossa se pyytää alan yrityksiä, kuluttajia ja muita asianomaisia ilmoittamaan kantansa matkustajakuljetuksia koskevien IATA:n hintaneuvottelujen hyödyllisyydestä lentoliikennemarkkinoilla, joilla on kilpailua, ja mahdollisista vaihtoehdoista kyseisille neuvotteluille. Komissio vahvistaa, että IATA haki yksittäispoikkeusta rahtikuljetuksia koskeville hintaneuvotteluille vuonna 1997, minkä vuoksi tällaisilla järjestelyillä on suoja sakkoja vastaan. Peruuttaessaan vuonna 1996 rahtikuljetuksia koskevien hintaneuvottelujen ryhmäpoikkeuksen komissio ilmoitti syyksi sen, että neuvottelut eivät enää olleet tarpeen lentoliikenteen yhteensovittamiseksi ja että ne johtivat korkeiden hintojen asettamiseen, josta on haittaa kuluttajille. Komissio tutkii parhaillaan IATA:n esittämää pyyntöä yksittäispoikkeuksen saamiseksi. Kyse on mutkikkaasta asiasta, ja tietojen hankinta on vienyt paljon aikaa. Komissio ei ole tähän mennessä esitettyjen tietojen perusteella pystynyt myöntämään yksittäispoikkeusta. Lopullinen päätös asiasta tehdään vuoden 2001 alkupuoliskolla.